## Carlos Mazón: “Hem resolt ja 10.073 ajudes directes per a les famílies afectades per les riuades per import de 60 milions d’euros”

*** Destaca que “només hui” s’han resolt 6.385 ajudes per un import de 38,31 milions d’euros que se sumen als 22,12 milions d’euros ja tramitats per a 3.688 famílies
* Recorda que la Generalitat ha posat en marxa fins al moment diferents paquets d’“ajudes directes i sense a penes burocràcia” per valor de 400 milions d’euros per a famílies, empreses, autònoms, pimes i vivenda
* Realça els 20 milions d’euros que la Conselleria d’Agricultura destina a l’adequació de camins rurals danyats pel temporal per a contribuir a la recuperació de l’activitat agrícola i ramadera de la Comunitat
* Assenyala que “ja hem resolt 3.000 expedients d’ajudes per prop de 32 milions d’euros per al sector industrial, turístic i comercial” i subratlla que el metro recupera part del seu servici “abans del que es preveu” el 3 de desembre**

**Utiel.**

El president de la Generalitat, Carlos Mazón, ha traslladat que la Generalitat “ha resolt ja 10.073 ajudes directes per a les famílies afectades per les riuades del passat 29 d’octubre per valor de més de 60 milions d’euros”.

Així ho ha anunciat als mitjans de comunicació després de la seua visita a la Plana d’Utiel-Requena, a on ha estat acompanyat pel conseller d’Agricultura, Aigua, Ramaderia i Pesca, Miguel Barrachina i l’alcalde d’Utiel, Ricardo Gabaldón.

El cap del Consell ha ressaltat el compromís de la Generalitat amb accelerar les ajudes urgents per als afectats, entre les quals es troben les ajudes de 6.000 euros per vivenda destinades a pal·liar la pèrdua de béns de primera necessitat i ha agraït “l’extraordinari esforç humà i personal” que estan realitzant els treballadors de l’Administració en este camp.

Concretament, ha remarcat que “només en el dia de hui s’han resolt 6.385 ajudes per un import de 38,31 milions d’euros que se sumen als 22,12 milions d’euros ja tramitats per a 3.688 famílies”.

El president ha recordat que el Consell ha posat en marxa “el major desplegament de recursos de la història de la Generalitat” amb diferents paquets “d’ajudes directes sense a penes burocràcia” per valor de 400 milions d’euros per a famílies, empreses, autònoms, pimes i vivenda, a les quals se suma la nova línia per a fallers, tallers, festers, pirotècnies, societats musicals i la compra i reparació d’instruments musicals per a les persones afectades per les riuades.

També cal esmentar que la Generalitat ha posat a la disposició d’autònoms i empreses afectats per la riuada 350 milions d’euros de liquiditat a cost zero, a través de nous instruments financers bonificats.

Estes noves línies es desenrotllaran gràcies a una aportació directa de la Generalitat de 65 milions d’euros, quantitat que es destinarà a cobrir el tipus d’interés que correspondria aplicar a estes operacions.

En matèria d’ajudes al sector industrial, empreses comercials, turístiques i de servicis, Carlos Mazón ha assenyalat que “ja hem resolt 3.000 expedients per un import pròxim als 32 milions d’euros”. En el dia de hui la resolució d’estos expedients es publicarà en la pàgina web de la Conselleria.

El president també ha anunciat que el metro recuperarà part del seu servici “abans del que es preveu” el pròxim 3 de desembre. En les línies 3, 5 i 9 es restablirà el servici complet, mentres que en les línies 1, 2 i 7 es farà una reobertura parcial.

**20 milions per a la recuperació de l’activitat agrícola i ramadera**

El president de la Generalitat, Carlos Mazón, ha subratllat que la Generalitat destina 20 milions d’euros en “una partida extraordinària exprés” per a la recuperació de l’activitat agrícola i ramadera en les zones afectades per les riuades, executant obres de reparació i adequació en els camins rurals danyats pel temporal perquè es puga accedir a les collites.

El cap del Consell ha destacat l’esforç del sector agroalimentari de la Comunitat Valenciana i ha traslladat el seu compromís per a continuar donant suport al sector primari valencià.

La Plana d’Utiel-Requena és una de les comarques en les quals Conselleria du a terme obres de reparació en diferents camins rurals afectats per la riuada per un import de 4,1 milions d’euros.

Per a executar, com més prompte millor, estes actuacions la Generalitat col·labora estretament i en plena coordinació amb els ajuntaments afectats i amb la Diputació de València.

Així, ja s’estan executant obres de recuperació a les comarques de la Plana d’Utiel-Requena, la Foia de Bunyol, la Serrania, el Camp de Túria, l’Horta Sud, la Ribera Alta i la Ribera Baixa, i es prioritzen les actuacions en camins que faciliten l’accés a les explotacions a on està pendent la recol·lecció de la collita.

**Ajudes i indemnitzacions al sector primari**

El màxim representant de l’executiu valencià ha agraït l’esforç que la Conselleria està fent per a atendre les necessitats dels treballadors afectats en el sector primari.

En este sentit, cal esmentar la labor que realitzen les oficines comarcals agràries (OCA) que s’estan encarregant d’ajudar els agricultors i ramaders de les zones afectades i duen a terme una gran faena de camp per a detectar les seues principals necessitats. D’igual manera, s’encarreguen de traslladar la informació i de facilitar als veïns la tramitació de les ajudes que el Consell ha posat en marxa.

La Generalitat ha destinat este any 32 milions a les assegurances agràries que, juntament amb els 11,89 milions en indemnitzacions que ja ha abonat Agroseguro, estan permetent que molts agricultors puguen començar a reparar els seus cultius.

Igualment, cal recordar el suport del Consell al sector ramader, escometent diferents actuacions com el trasllat de menjar i aigua als bestiars que s’havien quedat aïllats, entre altres accions.

Fecha: 29/11/2024